Taakspan sal oor Affies-skoolwapen besluit | Maroela Media
Die huidige skoolwapen (links) en die nuwe voorgestelde skoolwapen. Foto: Facebook
Maroela Media het vroeër berig 'n herrie het ontstaan nadat dit aan die lig gekom het dat die Affies-bestuur besluit het om die Voortrekkernooientjie op die skoolwapen met 'n moderner weergawe te vervang. Oudleerlinge van die skool het teen die besluit uitgevaar en die nuwe ontwerp as 'n "Barbie doll met 'n kappie" bestempel wat glo nie vooraf met die alumni bespreek is nie.
Colleen Naudé, woordvoerder van die skool, het Vrydag in 'n verklaring gesê daar is besluit om die boerenooientjie op die skoolwapen aan te pas omdat die toepassing van die skoolwapen op sekere materiale onduidelik en onvanpas is.
"Ten einde te verseker dat die voorstelling van die jong dogter of boerenooientjie as geregistreerde skoolwapen behou word en as 'n voorkeur handelsmerk te vestig, is voorgestel dat die skoolwapen meer herkenbaar en duidelik moet wees, haar lyne skoner is en die onnodige skaduwees is verwyder," het sy gesê.
"Die oogmerk was 'n duideliker skoolwapen wat herkenbaar sal wees op enige materiaal of item. Verder moet sy verteenwoordigend wees van die huidige skoolgemeenskap, gegrond op die verlede, maar gerig op die toekoms."
Volgens Naudé het die beheerliggaam van die skool wel die herontwerpte voorstel van die nooientjie aanvaar, maar is daar besluit dat die voorstel eerstens aan die personeel en leerders en dan die ouers en oudleerlinge, voorgehou sal word. Sy het gesê die personeel en leerders is onderskeidelik op 5 en 7 Maart 2016 hieroor ingelig.
'n Vergadering is Donderdagaand gehou waar alumni en ouers teenwoordig was om die skoolwapen te bespreek.
"Die personeel en leerders het met 'n oorweldigende meerderheid die herontwerpte boerenooientjie as amptelike embleem ondersteun. Die meerderheid oud-Affies en ouers wat by gisteraand se vergadering was, het egter hul ontevredenheid te kenne gegee en was ten gunste van die behoud van die ou ontwerp," het Naudé gesê.
Sy het gesê 'n taakspan sal uit verteenwoordigers van al die belangegroepe saamgestel word om die saak intern af te handel.
"AHMP sou verkies dat die openbare debat wat in die pers en sosiale media ontstaan het oor die aangeleentheid, eerder deur middel van die toeligtingsessies aan die belangegroepe gevoer moes word. Die onregmatige openbaarmaking van die voorgestelde nuwe ontwerp van die embleem, voordat die beheerliggaam geleentheid gehad het om die volledige inligting aan die belangegroepe te verskaf en af te handel, het die emosionele debat in die media tot gevolg gehad."
Die oud-AHMP lede se publieke bohaai het regtig dit waarvoor hulle JUIS staan oneer aangedoen, asook hulself. (Ek het regtig 'n meer volwasse en intelligente debat verwag, as die sensasie en beledigende toon oor 'ons eie' wat vir die sekulere media gegooi is.) Daar is 'n trotse positiwiteit oor kultuur, geskiedenis en die toekoms onder die jonges wat vergestald word in die dinamika van die nuwe nooientjie wat WEL eer en respek betoon aan die verlede. Niemand het moeite gedoen om eers die konteks na te vors, en die deernis te begryp wat betrokke was in die proses van die… Lees meer »
Nou is dalk JUIS die tyd om ons eie uit te bou en te vernuwe met die oog op die toekoms Charlotte, en nie ons geskiedenis te 'vermorsel' deur dit af te knou nie en as 'onbenullig' te beskou nie. (As dit dan so 'onbenullig' is, hoekom reageer jy so heftig?)
Jammer – ek korrigeer sinskonstruksie:
"…af te knou en as 'onbenullig' te beskou…"
Die nuwe nooientjie is pragtig! n Paar jaar gelede het KFC ook vir Col Sanders bietjie botox gegee en die man lyk regtig goed.
Hier gaan ons alweer, mense kan so tyd en geld mors met gestry oor onbenullighede! Vernuwing is nodig. Nou word daar eers weer taakspanne saamgestel en bosberade gehou en…en… alles tydmors en regtig belaglik. Meeste wapens van organisasies/skole ens gaan mettertyd subtiele veranderinge onder. Die ou wapen is beslis nie duidelik en ek kan dink dat dit nie goed en duidelik sal vertoon op alle klere nie. Beweeg tog vorentoe mense, die nuwe meisie lyk veel beter want sy lyk asof sy vasberade is om 'n verskil te maak (lees ook tog kommentare op eerste berig!!) en nie beteuterd afkyk… Lees meer »